ธปท.เผยความเชื่อมั่นทางธุรกิจเดือนม.ค.ลดลง
ธปท.เผยดัชนีความเชื่อมั่นทางธุรกิจของผู้ประกอบการทั่วประเทศในเดือนม.ค.ปีนี้ปรับลดลง จาก 50.3 เหลือ 50.1 เหตุห่วงต้นทุนแพงตามราคาน้ำมันที่เริ่มขยับขึ้น
1 ก.พ. 2560

ธปท.เผยดัชนีความเชื่อมั่นทางธุรกิจของผู้ประกอบการทั่วประเทศในเดือนม.ค.ปีนี้ปรับลดลง จาก 50.3 เหลือ 50.1 เหตุห่วงต้นทุนแพงตามราคาน้ำมันที่เริ่มขยับขึ้น
ธนาคารแห่งประเทศไทย (ธปท.) รายงานดัชนีความเชื่อมั่นทางธุรกิจในเดือนม.ค.ปีนี้ ว่า ยังปรับลดลงเล็กน้อย จากเดือนก่อน  50.3 มาอยู่ที่ระดับ 50.1 ซึ่งลดลงตั้งแต่เดือนแรกของปี เพราะผู้ประกอบธุรกิจยังกังวลต่อต้นทุนประกอบการที่อาจจะปรับขึ้นตามราคาน้ำมันที่เพิ่มขึ้น โดยเฉพาะในกลุ่มปิโตรเคมี ยาง พลาสติก กลุ่มการผลิตกระดาษ และการพิมพ์ เนื่องจากแนวโน้มราคาน้ำมัน และราคาเยื่อกระดาษที่เพิ่มสูงขึ้น
อย่างไรก็ดี ระดับความเชื่อมั่นในเดือนม.ค.ปีนี้ยังอยู่สูงกว่า 50 ยังสะท้อนว่ามีความเชื่อมั่นอยู่ โดยนักธุรกิจยังมีมุมมองด้านผลประกอบการและคำสั่งซื้อโดยเฉพาะค้าสั่งซื้อในประเทศปรับดีขึ้นต่อเนื่อง ตามความเชื่อมั่นของผู้ประกอบการในกลุ่มยานยนต์ เป็นสำคัญ ส่วนหนึ่งได้รับผลดีจากการส่งมอบรถยนต์ ที่มีการเปิดจองในงานมหกรรมยานยนต์ (Motor Show) ในเดือนก่อน รวมถึงการเปิดตัวรถยนต์รุ่นใหม่ในเดือนนี้
นอกจากนี้ ความเชื่อมั่นของผู้ประกอบการในกลุ่มขนส่ง และกลุ่มที่พักแรม ร้านอาหารยังปรับดีขึ้นตามภาวะการท่องเที่ยวที่เริ่มฟื้นตัว
สำหรับดัชนีความเชื่อมั่นทางธุรกิจในอีก 3 เดือนข้างหน้า ยังปรับดีขึ้นต่อเนื่องเป็นเดือนที่ 3 จากระดับ 56.1 ในเดือนก่อน มาอยู่ที่ระดับ56.3 สะท้อนความเชื่อมั่นที่เพิ่มขึ้นของผู้ประกอบการต่อแนวโน้มเศรษฐกิจในระยะข้างหน้า โดยเฉพาะความเชื่อมั่นของผู้ประกอบการในภาคอุตสาหกรรมที่มีการส่งออก ที่ปรับดีขึ้นตามการคาดการณ์ของคำสั่งซื้อต่างประเทศที่ปรับดีขึ้น ตามภาวะการส่งออกที่ฟื้นตัวต่อเนื่อง  
ทั้งนี้ ธปท.จัดทำดัชนีความเชื่อมั่นทางธุรกิจจาก 6 องค์ประกอบ ได้แก่ การผลิต คำสั่งซื้อ การลงทุน ต้นทุนการผลิต ผลประกอบการ และการจ้างงาน โดยประมวลจากผลการสำรวจความคิดจากกลุ่มตัวอย่างธุรกิจขนาดกลางและใหญ่รวม 614 รายทั่วประเทศ ซึ่งผลการสำรวจหากดัชนี เท่ากับ 50 หมายถึง ผู้ประกอบการมีความเชื่อมั่นทรงตัวจากเดือนก่อน หากดัชนีดีมากกว่า 50 หมายถึงผู้ประกอบการมีความเชื่อมั่นดีขึ้นกว่าเดือนก่อน และถ้าดัชนีต่ำกว่า 50 หมายถึงผู้ประกอบการมีความเชื่อมั่นแย่ลงกว่าเดือนก่อน